**«Садъ»** — беларускі музычны гурт з Брэста, створаны ў 1990 годзе. Выконвае песні па-руску.

Гісторыя
--------

Дэбютны альбом («Меланхолия») быў запісаны Уладзімірам Серафімавым, Віталем Кунцам, Анатолем Харытонавым у 1990 годзе. Пасля гэтага гурт атрымаў запрашэнне на магілёўскі фэст «Будь спок!»-1991, сярод удзельнікаў якога быў і «Нейро Дюбель». Паводле згадак аднаго з арганізатараў фэсту Юрыя Раманава, «Садъ» стаў тады галоўным правалам «Будь спока!» з прычыны адсутнасці клавішных, драм-машынкі і гуку астатніх інструментаў удзельнікаў гурта

На студыі ў Брэсцкім педагагічным інстытуце былі запісаныя яшчэ два неафіцыйныя альбомы («Вивисекция» і «Садъ и змей»). Афіцыйна песні тых гадоў былі перавыдадзеныя пазней у альбоме пад назвай «Меланхоличный садъизм», хоць часта годам ягонага выхаду пазначаецца 1990.

У 1995 годзе на студыі «Грын-Хаўс» у Брэсцкім парку імя Першага мая былі запісаныя альбомы «Помойка» і «Чай хана…». У 1996 годзе да гурта далучыўся Аляксей Казлоў. У наступным годзе на фірме «Вігма» выдадзеная кампакт-касета «Мы пред врагом не спустили». У 1998 годзе гурт узяў удзел ва ўсерасійскім рок-фэсце «Rock-Line» (Кунгур), дзе заняў першае месца з 226 удзельнікаў. Запісаны альбом «С котом по эту сторону окна». Склад «Саду» папоўніла Марына Карпук. У 1999 замест Аляксея Казлова з’явіўся Аляксандр Катовіч. Выдадзены альбом «Зоосадъ». У 2000 запісаны альбом «Перекурчик в деревенском кабаре». У 2004 у Расіі выйшаў чарговы альбом «Паутинка в небо», які атрымаў перавыданне і шырокае прызнанне. Гурт пачаў з’яўляцца на радыё і тэлебачанні, на песні альбома былі знятыя кліпы. Цераз год у Маскве пачалося перавыданне ўсёй дыскаграфіі «Саду», выдадзены канцэртны альбом «Да пришли вы все…». У 2008 годзе гурт «Садъ» узяў удзел у фэсце «Рок-каранацыя» ў Маладзечна. У 2011 годзе выйшаў альбом «Баллада о гордом рыцаре», у 2012 — апошні на дадзены момант альбом «Чистый керосинъ».

Апошнім часам замест Віталя Кунца, які разам з жонкай Марынай з’ехаў у Маскву, разам з «Садам» выступае ўдарнік гурта «Сьцяна» Аляксей Кузняцоў.

Музычны стыль гурта адныя крытыкі называюць сумессю гранжу, фолку і рэгі, іншыя ж чуюць у музыцы «Саду» элемэнты панку, арт-року, джазу і савецкай эстрады, трэція лічаць, што стыль гурта ўнікальны і не падддаецца азначэнню. Паводле вызначэння саміх удзельнікаў гурта, іхні стыль музыкі завецца «этнепанк» (ад рус. *Это не панк* — гэта ня панк). На канцэртах удзельнікі гурты задзейнічаюць гітару, бас, акардэон, флейту, ударныя. Падчас запісу альбомаў да іх могуць дадавацца скрыпка, віяланчэль, бонгі, тамбурын, балалайка, труба, гелікон і саксафон.

Склад
-----

* Уладзімір Серафімаў — музыка, тэксты, гітара, спеў
* Анатоль Харытонаў — бас-гітара, клавішныя, аранжыраванне, гукарэжысура
* Віталь Кунц — ударныя
* Марына Кунц (Карпук) — флейта
* Аляксандр Катовіч — акардэон

### Былыя ўдзельнікі

* Аляксей Казлоў — акардэон, трамбон

Дыскаграфія
-----------

* «Меланхолия» (1990)
* «Вивисекция»
* «Садъ и змей»
* «Помойка» (1995)
* «Чай хана…» (1996)
* «Мы пред врагом не спустили» (1997)
* «С котом по эту сторону окна» (1998)
* «Зоосадъ» (1999)
* «Перекурчик в деревенском кабаре» (2000)
* «Лучшие Садъовые песни» (2002)
* «Паутинка в небо» (2004)
* «Да пришли вы все…» (2005, канцэртны запіс)
* «МеланхоЛИЧНЫЙ САДЪизм» (2006)
* «Билетик» («Слон на ромашке», 2009)
* «Баллада о гордом рыцаре» (2011)
* «Чистый керосинъ» (2012)
* «Лучшие Садъовые песни» (2012)

Зноскі
------

1. ↑  *Клайд Эрман.* Непоследний из могикан // *В тихом омуте…*. — 1998. — № 3.
2. ↑  *Юрий Романов.*. Садъ — 2009 «Слон на ромашке» (руск.).  Центр живого рока (24 лістапада 2009). Праверана 24 красавіка 2017.
3. 1 2 3 4  *Дед Звукарь.*. 10 основных фактов о группе СадЪ (руск.).  Звуки.ру. (29 красавіка 2003). Праверана 24 красавіка 2017.
4. ↑  «Ляпісы»: апошнія каралі апошняй «Рок-каранацыі» **(нявызн.)**.  Будзьма разам! (15 сакавіка 2009). Праверана 24 красавіка 2017.
5. ↑  *Г. Шостак.*. Это странное число 21 (САДЪ. Концерт в ДК с. Черни Брестской обл. 21.01.2011) (руск.) (28 студзеня 2011). Праверана 24 красавіка 2017.
6. ↑  *Г. Шостак.*. Цветут сады в душе у нас (САДЪ в Рок-кафе, Брест, 5.11.2011) (руск.) (14 лістапада 2011). Праверана 24 красавіка 2017.

Літаратура
----------

* *Г.Ш.* «САДЪ» // Энцыклапедыя беларускай папулярнай музыкі (бел.) / уклад. Дз. Падбярэзскі і інш. — Мінск: Зміцер Колас, 2008. — С. 260–261. — 368 с. — 2 000 экз. — ISBN 978-985-6783-42-8.

Спасылкі
--------

* Афіцыйная старонка Архівавана 21 мая 2017.  (руск.)
* Старая афіцыйная старонка  (руск.)
* Садъ ў сацыяльнай сетцы «Facebook»
* Афіцыйная суполка Укантакце  (руск.)
* Інтэрв’ю з Уладзімірам Серафімавым Архівавана 5 сакавіка 2016. (руск.)